Document ID: 32004D0639

KOMISSION PÄÄTÖS,
tehty 6 päivänä syyskuuta 2004,
naudansukuisten kotieläinten siemennesteen tuontia koskevista edellytyksistä
(tiedoksiannettu numerolla K(2004) 3364)
(ETA:n kannalta merkityksellinen teksti)
(2004/639/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisöjen perustamissopimuksen,
ottaa huomioon eläinten terveyttä koskevista vaatimuksista yhteisön sisäisessä naudansukuisten kotieläinten pakastetun siemennesteen kaupassa ja tuonnissa 14 päivänä kesäkuuta 1988 annetun neuvoston direktiivin 88/407/ETY (1) ja erityisesti sen 8 artiklan 1 kohdan, 10 artiklan 2 kohdan ja 11 artiklan 2 kohdan,
sekä katsoo seuraavaa:
(1)
Komission päätöksessä 90/14/ETY (2) säädetään luettelosta kolmansista maista, joista jäsenvaltiot sallivat nautojen siemennesteen tuonnin.
(2)
Komission päätöksessä 91/277/ETY (3) säädetään nautojen pakastetun siemennesteen Israelista tuontia koskevista terveyssuojatoimenpiteistä.
(3)
Komission päätöksessä 94/577/EY (4) säädetään eläinten terveyttä koskevista vaatimuksista ja eläinlääkärintodistuksista naudan siemennesteen tuonnissa kolmansista maista.
(4)
Direktiivin 88/407/ETY muuttamisesta annetun neuvoston direktiivin 2003/43/EY (5) vuoksi on tarpeen uudistaa naudansukuisten kotieläinten siemennesteen yhteisöön tuontia koskevia komission päätöksiä.
(5)
Luettelot keinosiemennysasemista ja siemennesteen varastointiasemista, joista jäsenvaltiot voivat sallia kolmansista maista peräisin olevan siemennesteen tuonnin, laaditaan ja saatetaan ajan tasalle direktiivin 88/407/ETY 9 artiklan 1 kohdan mukaisesti; lisäksi kyseisessä direktiivissä säädetään, että kaikkien luetteloiden ajan tasalla olevat versiot on asetettava yleisön saataville. Luettelot ovat saatavilla verkkosivulla: http://europa.eu.int/comm/food/ index_fi.htm.
(6)
Direktiivissä 2003/43/EY, jolla muutetaan direktiiviä 88/407/ETY, säädetään, että 1 päivästä tammikuuta 2005 naudansukuisten kotieläinten siemenneste on kerättävä, käsiteltävä ja varastoitava direktiivillä 2003/43/EY käyttöön otettujen uusien säännösten mukaisesti, jotta sen tuonti voidaan sallia.
(7)
On kuitenkin asianmukaista sallia edelleen naudansukuisten kotieläinten siemennestevarastojen tuonti direktiivin 88/407/ETY säännösten, sellaisina kuin ne olivat voimassa ennen direktiivillä 2003/43/EY käyttöön otettua muutosta, mukaisesti.
(8)
Siksi direktiivin 2003/43/EY 2 artiklan 2 kohdassa säädetään, että
-
jäsenvaltioiden on 31 päivään joulukuuta 2004 asti sallittava sellaisen naudansukuisten kotieläinten siemennesteen tuonti, joka on kerätty, käsitelty ja varastoitu ennen kyseistä päivää ja jonka mukana on ennen direktiivillä 2003/43/EY käyttöön otettua muutosta voimassa olleen mallin mukainen todistus,
-
mainitun päivän jälkeen jäsenvaltiot voivat sallia aiemmin voimassa olleiden säännösten mukaisen naudansukuisten kotieläinten siemennesteen tuonnin vain, jos siemenneste on kerätty, käsitelty ja varastoitu ennen 31 päivää joulukuuta 2004.
(9)
Näin ollen on tarpeen vahvistaa 1 päivästä tammikuuta 2005 alkaen käytettäväksi tarkoitettu todistusmalli sellaisen naudansukuisten kotieläinten siemennesteen tuontia varten, joka on kerätty, käsitelty ja varastoitu ennen 31 päivää joulukuuta 2004.
(10)
On tarkoituksenmukaista koota samaan säädökseen kaikki tiedot naudansukuisten kotieläinten siemennesteen tuonnista (luettelo hyväksytyistä kolmansista maista, tuontiin sovellettavat eläinlääkinnälliset vaatimukset ja luettelo kyseisissä kolmansissa maissa hyväksytyistä keinosiemennysasemista) ja kumota vastaavasti päätökset 90/14/ETY, 91/277/ETY ja 94/577/EY.
(11)
Tässä päätöksessä säädetyt toimenpiteet ovat elintarvikeketjua ja eläinten hyvinvointia käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on sallittava sellaisen naudansukuisten kotieläinten siemennesteen tuonti liitteessä I luetelluista kolmansista maista, joka täyttää liitteessä II olevassa 1 osassa esitetyssä eläinten terveystodistusmallissa vahvistetut vaatimukset ja jonka mukana seuraa tällainen todistus asianmukaisesti täytettynä.
2. Jäsenvaltioiden on kuitenkin 1 päivästä tammikuuta 2005 sallittava sellaisen naudansukuisten kotieläinten siemennesteen tuonti liitteessä I luetelluista kolmansista maista, joka on kerätty, käsitelty ja varastoitu ennen 31 päivää joulukuuta 2004 ja joka täyttää liitteessä II olevassa 2 osassa esitetyssä eläinten terveystodistusmallissa vahvistetut vaatimukset ja jonka mukana seuraa tällainen todistus asianmukaisesti täytettynä.
3. Edellä 1 kohdassa tarkoitetun siemennesteen on oltava kerätty sen päivän jälkeen, jona kyseessä olevan kolmannen maan toimivaltaiset viranomaiset ovat hyväksyneet keinosiemennysaseman.
2 artikla
Kumotaan päätökset 90/14/ETY, 91/277/ETY ja 94/577/EY.
3 artikla
Tätä päätöstä sovelletaan 18 päivästä syyskuuta 2004.
4 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä syyskuuta 2004.

Labels: 3
6